《棠花馆为方棠陵题》
明代·王渐逵

三衢山中棠欲丛，主人自号棠陵翁。才名已入承明第，鲍谢诗词清更丽。

东南逸士多好贤，满种棠花开绮轩。主人早慕赤松子，归来直向鸣珂里。

春风草色绿如茵，花下小车来正频。燕子双飞莺语滑，浥露含晞竞妍发。

东华红软多更嫣，爱尔孤芳是岁年。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。